Queen’s Park FC

**Queen's Park Football Club** er en skotsk fotballklubb som holder til i Glasgow. Klubbens hjemmebane er Hampden Park, som også er hjemmebane for . Queen's Park ble stiftet i 1867, og var den siste amatørklubben i den skotske ligaen, fram til 2019. 

## Historie
Queen's Park var blant foregangsklubbene innen fotball, og utviklet sine egne regler. Den første offisielle landskampen mellom Skottland og England i 1872 ble organisert av Queen's Park og spilt med deres regler. Det skotske laget besto av bare spillere fra Queen's Park, og spillerne spilte i skjortene til klubblaget, som var mørkeblå. Senere ble det draktfargen til det skotske landslaget. I 1873 skiftet Queen's Park til svarte og hvite striper, lik dagens drakter.

I 1879 spilte Queen's Park en oppvisningskamp i Irland, og det ga støtet til at den første irske fotballklubben ble stiftet, nemlig Cliftonville FC i Belfast.

Queen's Park deltok i den engelske FA-cupen i sesongene 1871/72, 1872/73, og i 1877&ndash;1887. De ble nummer 2 i 1884 og 1885. Begge gangene tapte de finalen mot Blackburn Rovers.

Klubben har hele tiden vært motstandere av profesjonalisering, og lenge tillot ikke klubben at tidligere profesjonelle spillere fra andre klubber kunne spille for dem. Da den skotske fotballigaen startet opp i 1890, valgte Queen's Park å stå utenfor. De fryktet at ligaen ville dominere fotballen og ødelegge for mindre klubber. I 1900 ble Queen's Park imidlertid med i ligaen likevel, direkte innvalgt til 1. divisjon. Der var de den eneste amatørklubben, og var beskyttet mot å rykke ned helt fram til 1922. Klubbens beste ligasesong kom i 1928/29, da de ble nummer 5. Etter 2. verdenskrig har klubben hatt relativt liten suksess. De har ikke vært i øverste divisjon siden 1958.

Først på 1990-tallet tillot klubben at tidligere profesjonelle spillere spilte for dem, selv om klubben fremdeles er en amatørklubb. Queen's Park fikk sin første heltidsansatte trener i 1998.

Økonomiske problemer etter ombygningen av Hampden Park i 1999 førte til at klubben frivillig ble satt under administrasjon i januar 2000. I mars samme år var klubben nær ved å gå konkurs. Men klubben ble reddet, og det kom i stand en avtale om at det skotske fotballforbundet skulle leie Hampden Park i 20 år (med opsjon på 20 år til), mens klubben beholdt eierskapet til banen.

## Sesonger

## Hjemmebane
De første årene hadde ikke Queen's Park noen fast hjemmebane. I 1873 innviet klubben sin første hjemmebane, som fikk navnet Hampden Park. Klubben måtte imidlertid finne et nytt hjem i 1883, da ei jernbanelinje ble planlagt rett over baneområdet. Etter en sesong med spill midlertidig på Clydesdale Cricket Clubs bane i Kinning Park, åpnet Queen's Park en ny Hampden Park i oktober 1884. Klubben fikk imidlertid ikke kjøpe denne banen, bare leie, og klubben så seg etter hvert om etter et nytt område å bygge bane på. Klubbens nåværende bane, (tredje) Hampden Park, ble åpnet i oktober 1903. Etter at Queen's Park flyttet ut, ble andre Hampden Park overtatt av Third Lanark AC og omdøpt til (New) Cathkin Park.

Hampden Park er nå modernisert, men med sine 52&nbsp;500 sitteplasser er den enorm for et lag som i dag bare trekker rundt 500 tilskuere på hver kamp.

## Klubbrekorder
* Beste ligasesong: 5.-plass i 1. divisjon i 1929
* Beste sesong i skotsk FA-cup: Vinner i 1874, 1875, 1876, 1880, 1881, 1882, 1884, 1886, 1890 og 1893
* Beste sesong i engelsk FA-cup: Finalist i 1884 og 1885
* Høyeste tilskuerantall: 95 772 mot Rangers 18. januar 1930 (FA-cupen 1. runde)
* Største seier: 16&ndash;0 mot St. Peters 29. august 1885 (skotsk FA-cup 1. runde)
* Største tap: 0&ndash;9 mot Motherwell 26. april 1930 (1. divisjon)

## Referanser


## Kilder
* Queen's Park FC's offisielle nettside
* The Rec.Sport.Soccer Statistics Foundation
* Hampden Parks historie på QPFC.com
* Sky Sports Football Yearbook, Headline Book Publishing, London 2005. ISBN 0-7553-1385-2
* Mike Collett: The Guinness record of the FA Cup, Guinnes Publishing, Enfield 1993. ISBN 0-85112-538-7
* Gordon Smailes: The Breedon Book of Scottish Football Records, Breedon, Derby 1995. ISBN 1-85983-020-X

## Eksterne lenker
*